יוני שטבון

יונתן (יוני) שֶטבּוּן (נולד בי"ד באדר ה'תשל"ט, 13 במרץ 1979) הוא איש ציבור ועסקים ישראלי. כיהן כסגן יו"ר הכנסת, חבר ועדת החוץ והביטחון וחבר הכנסת בכנסת ה-19.  מנכ"ל חברת KANAF העוסקת בפיתוח עסקי בין-לאומי לטכנולוגיות ישראליות. יועץ בתחום מדיניות חוץ וביטחון. שטבון הוא אלוף-משנה (במילואים) ומעוטר צל"ש הרמטכ"ל על פעולתו בקרב בינת ג'בייל במלחמת לבנון השנייה.

 ביוגרפיה 
שטבון הוא בן בכור למשפחה שעלתה מצרפת שבועות ספורים לפני לידתו. אביו הוא ד"ר ישראל שטבון, קרדיולוג בכיר בבית החולים מאיר בכפר סבא. הוריו קראו לו על שמו של סא"ל יוני נתניהו. שטבון מתגורר עם משפחתו בנתניה. אחיו, יאיר שטבון, הוא ראש עיריית אריאל.

לפני שירותו הצבאי למד שנה אחת בישיבת עתניאל, ולאחר שירותו למד בישיבת הר המור מספר שנים אצל הרב יהושע צוקרמן, במסגרת לבוגרי צבא.

הוא בעל תואר ראשון בהצטיינות בתחום ממשל דיפלומטיה ואסטרטגיה מהמרכז הבינתחומי הרצליה, ובוגר תואר שני במנהל עסקים מהאוניברסיטה העברית בירושלים בתוכנית המנהלים.

 שירות צבאי 
ממוזער|אלוף-משנה (במיל') יוני שטבון
שטבון שירת כלוחם ביחידת אגוז בחטיבת גולני. עבר קורס קציני חי"ר, ובסיומו שב ליחידה כמפקד צוות, והוביל אותו במהלך מבצע חומת מגן. במהלך המבצע הוטל על יחידתו להשתלט על מתחם המוקטעה (משרדו של ערפאת) ברמאללה. בהמשך שימש כסגן מפקד בפלוגה המסייעת בגדוד 13 בגולני, ולאחר מכן כמפקד פלוגה בגדוד חרוב של חטיבה מרחבית שומרון, והוביל אותה בלחימה אל מול הטרור הפלסטיני ביהודה ושומרון. במהלך מלחמת לבנון השנייה היה קצין אג"ם של גדוד 51 ולחם בקרב בבינת' ג'בייל, שבו נהרגו שמונה לוחמים, בהם חברו ומפקדו רועי קליין. על תפקודו כמפקד בקרב הוענק לו צל"ש הרמטכ"ל. בהמשך שירותו הועלה לדרגת סגן-אלוף. שימש כמג"ד חי"ר במילואים, וכיום בתפקיד תכנון ומטה בכיר בקריה. ביוני 2025 הועלה לדרגת אלוף-משנה במילואים.

 פעילות ציבורית ובינלאומית 
בשנת 2010 ייסד עם חבריו את תנועת "רעננים" ועמד בראשה. התנועה עסקה בקידום ערכים ציוניים בישראל ובתפוצות.

לקראת הבחירות לכנסת התשע עשרה, התמודד בבחירות המקדימות של מפלגת הבית היהודי בראשותו של נפתלי בנט. הרשימה זכתה ב-12 מנדטים ושטבון נכנס לכנסת.

בכנסת התשע עשרה שימש כסגן יו"ר הכנסת וכחבר בוועדת החינוך ובוועדת החוץ והביטחון.

ב-14 בדצמבר 2014, לקראת הבחירות לכנסת ה-20, פרש ממפלגת הבית היהודי והצטרף למפלגת יחד - העם איתנו בראשות אלי ישי. המפלגה זכתה בכמעט 3% מקולות המצביעים, ולא עברה את אחוז החסימה.

במסגרת תפקידיו בכנסת היה חבר המשלחת לארגון נאט"ו וחבר האגודה הפרלמנטרית לקשרי ישראל-צרפת.

הוא ייסד את פורום השכונות ועמד בראשו. הפורום בא לקדם מנהיגות שכונתית תוך ממשק עם משרדי הממשלה והגורמים הפוליטיים. בעקבות העלייה המוגברת של עולים מצרפת, הוביל שטבון את הקמתה של השדולה למען קליטת העולים מצרפת ועמד בראשה.

ב-12 במרץ 2014 היה שטבון חבר הכנסת היחיד שהצביע נגד תיקון לחוק הגיוס שעבר בקריאה שלישית (האופוזיציה החרימה את ההצבעה). החוק ביקש להסדיר את גיוס בני הישיבות לצה"ל אך בשילוב סנקציות פליליות. שטבון טען כי חקיקה בכפייה תוביל לאפקט הפוך ולקרע בעם.

בין החוקים שהעביר:
 חוק הגנת הצרכן (תיקון - מימוש תווי קנייה) - שקבע כי הסכומים הנקובים על התווים יכובדו במלואם בכל הרשתות
 תיקון לחוק המועצה להשכלה גבוהה, ולפיו סטודנטים שלא שירתו בצבא ללא פטור רשמי לא יהיו זכאים לשום הטבה הניתנת לסטודנטים מקופת המדינה.

ביוני 2016 יצא לאור ספרו "תחת אש – רשימותיו של מפקד משדה הקרב", בהוצאת ידיעות ספרים. הספר עוסק בחוויות, בלבטים, בקבלת החלטות במצבי קיצון מתוך נקודת מבט של מפקד, מנהיג, אדם ואב למשפחה. הספר תורגם לאנגלית וצרפתית.

התמודד בבחירות על ראשות עיריית נתניה בבחירות לרשויות המקומיות שנערכו באוקטובר 2018, וזכה ב כ-30% מקולות הבוחרים בעיר. שימש יו"ר האופוזיציה וחבר מועצת העיר, עד פרישתו באוקטובר 2020.

החל משנת 2023 משתתף כפאנליסט בתוכנית הפטריוטים המשודרת בעכשיו 14. 
ממוזער|יוני שטבון נואם בוועידת הג'רוזלם פוסט בניו-יורק ( מאי 2025)
במאי 2025 בוועידה השנתית של קבוצת הג'רוזלם פוסט בניו יורק בהשתתפות אנשי ממשל וביטחון מארצות הברית ומישראל אמר: "ישראל אינה עוד רק מעצמה צבאית, אנו מעצמה אזורית. השותפות של ארצות הברית עם ישראל אינה 'נדבנות' אלא אסטרטגית".
ממוזער|הענקת פרס בינלאומי לשיתוף פעולה עסקי ויוזמה - דובאי 2024
כמנכ"ל ויזם זכה בפרס בינלאומי בכנס בדובאי על שיתוף פעולה גלובלי בין חברות ומדינות. במסגרת פעילותו באירופה הוא מרצה בכנסים בנושא חוץ וביטחון.

 לקריאה נוספת 





 קישורים חיצוניים 











 ‘2025 must be a year of decision’, ראיון בג'רוזלם פוסט, 11 ביוני 2025

מכתביו

 משפחת הכומתה החומה: על חטיבת גולני, הפסיפס של החברה הישראלית, באתר ערוץ 10

 הערות שוליים 

קטגוריה:בוגרי ישיבת עתניאל
קטגוריה:בוגרי ישיבת הר המור
קטגוריה:חברי הכנסת התשע עשרה
קטגוריה:חברי הכנסת מטעם הבית היהודי
קטגוריה:חברי מועצת העיר נתניה
קטגוריה:ציונות דתית: חברי כנסת
קטגוריה:לוחמי יחידת אגוז
קטגוריה:חיילי צה"ל במלחמת לבנון השנייה
קטגוריה:מעוטרי צל"ש הרמטכ"ל במלחמת לבנון השנייה
קטגוריה:אלופי-משנה בצה"ל
קטגוריה:בוגרי המרכז הבינתחומי הרצליה
קטגוריה:זוכי פרס מולדובן
קטגוריה:סגני יושב ראש הכנסת בכנסת התשע עשרה
קטגוריה:נתניה: חברי הכנסת
קטגוריה:ישראלים שנולדו ב-1979